Bartzelonako Euskal Etxea

Bartzelonako Euskal Etxea Kataluniako Bartzelona hiriburuko Ciutat Vella barrutian dauden El Born eta La Ribera auzoetan kokatzen da, Santa Maria del Mar elizatik hurbil. Bertan hiri honetako nahiz Kataluniako euskal diaspora bildu ohi da. Kultur Etxea Arc de Sant Vicenç kalean kokatuta dago, jatetxea berriz Placeta Montcada plazan.

Urtean zehar hiri guztian euskal kultur ekintzak eta euskararen inguruko jarduerak  antolatu ohi ditu.

 Historia 
Bartzelonako Euskal Etxea 1979an jaio zen, bertako euskaldun eta katalanak elkartzeko leku bat sortzeko nahiarekin. Orduz geroztik hainbat eta hainbat bazkideri esker mantendu da bizirik Euskal Etxea. 

 Baliabideak 
Jatetxeak eta jatetxearen atzean dagoen txokoak aukera ematen dute euskaldunak eta katalanak biltzeko. Bertan zer edo zer edan ahal da prezio herrikoietan, Euskal Herriko egunkari eta aldizkariak irakurri, ETB Sat bitartez futbol eta pilota partiduak ikusi ahalko dira, eta horrez gain formatu txikiko ekitaldi kulturalak eskaintzen dira (kontzertuak, antzerkia, hitzaldiak…).

 Jarduerak 
Katalunian euskal kultura hedatzeko lanean ari da. Kontzertuak, antzerki emanaldiak, euskara ikastaroak, liburu-aurkezpenak, hitzaldiak, euskal jai tradizionalen ospakizunak (Santa Ageda Eguna, San Tomas Eguna, Olentzero eta Maridomingi,…), euskal instrumentu tradizionalen tailerrak, euskal dantzak… 

Euskaldunak eta katalanak elkarrekin topatzeko lekua ere bada, kulturgunean dagoen txokoari esker. Bertan zer edo zer hartzeaz gain Euskal Herriko egunkari eta aldizkariak irakurri eta formatu txikiko ekitaldi kulturalez gozatu daiteke.

 Euskara 
Bartzelonako Euskal Etxeak Katalunian euskara ikasteko aukera ematen du aurrez aurreko eta online bidezko euskara klaseen bitartez. Horrez gain, badu euskara ikasleak saretzeko helburua ere, eta horretarako espresuki ikasleei zuzendutako hainbat ekintza osagarri ere antolatzen ditu: euskararen egunean mintzodromoa, barnetegia, mintzalaguna edo bikote linguistikoa, berba-taldea…

Gainera, unean uneko ekitaldi bereziak ere ekartzen ditu Bartzelonara, horien artean, Korrika eguna ospatzen da bi urtean behin, eta baita Euskaraldia ere, biak ala biak Katalunian ere euskara lehen lerroan jartzeko helburuarekin.

Bestalde, Kataluniako haurrek euskaraz hitz egin eta jolasteko espazio bat ere eskaintzen du Euskal Etxeak, Haurren txokoa. Bertan, etxean euskara jaso duten haurrak elkartu eta euskaraz gozatzeko aukera izaten dute.

 Kultura 
Alderdi kulturalak garrantzi berezia du Bartzelonako Euskal Etxearen jardueran, kultura euskaldun eta katalanen arteko harremanak sendotzeko tresna ezin hobea baita. Horretarako, askotariko kultur ekintzak antolatzen dira Euskal Etxean: kontzertuak, antzerkia, hitzaldiak, ipuin kontaketak, liburu aurkezpenak, bertso afariak... 

Ekintza horiez gain, Euskal Etxeak Bartzelonako hainbat aretorekin elkarlanean hamaika ekitaldi antolatzen ditu.

 Zinemaldia 
2005ean hasita Euskal Herrian ekoiztutako pelikulak proiektatzeko jaialdi bat antolatu zuten urte batzuetan. Sari nagusiak hauek izaten ziren Urrezko txapela pelikula onenari, Urrezko Txapela dokumental onenari eta Urrezko txapela-Azkue Fundazioa euskarazko pelikula onenari.

 Munduko Euskal Etxeen mapa 
erdian|thumb|380x380px|Ikus Munduko euskal etxeen mapa interaktiboa (Wikidatako datuekin, 2025)

 Erreferentziak 

 Ikus, gainera 
 Euskal etxeak
 Euskal diaspora

 Kanpo estekak 
 Bartzelonako Euskal Etxearen webgunea  
 Flickr: https://www.flickr.com/photos/euskaletxea
 Instagram: https://www.instagram.com/euskal_etxea_bcn/

 Facebook: https://www.facebook.com/Euskaletxea/
 Twitter: https://twitter.com/Euskaletxeabcn
 www.euskaletxeak.eus

Kategoria:Kataluniako euskal etxeak
Kategoria:Sant Pere, Santa Caterina i la Ribera
Kategoria:Bartzelonako eraikinak